open-index/open-wikipedia-markdown huggingface dataset:
Femisme

**Femisme** es un grupo de ideolojias e promoves politica e sosial cual comparti un gol comun: per defina, institui, e ateni la egalia political, economia, personal, e sosial de la jeneros. Esta inclui combata la usa de stereotipos de jeneros e la xerca per institui oportunas en educa e profesas per femes cual es egal a los per omes.

Promoves femiste ia campania, e continua campania, per la diretos de femes, incluinte la direto de vota, per teni ofisia publica, per labora, per gania salarios justa o egal, per posese propria, per reseta educa, per entre contratas, per ave diretos egal en sposi, e per ave asentia madral suportada. Femistes ia labora ance per garantia asede a abortas legal e integra sosial, e per proteje per femes e enfantes fema de viole sesal, menasa sesal, e ataca familial. Cambias en vestes e ativia fisical asetada ia es frecuente un parte de promoves femiste.

Alga eruditas vide campanias femiste como un forte su multe cambias major, sosial e istorial per la diretos de femes, spesial en la ueste, do los es atribuida cuasi universal con ateni la direto per vota de femes, neutralia en jenero en linguas, diretos de controla de reprodui per femes (incluinte asede a contrasepis e abortas). An si la avoca femiste es, e ia es, xef focada sur la diretos de femes, alga femistes razona per la inclui de diretos per omes en sua goles car los crede ce omes es ance danada par la roles de jeneros traditional. Teoria femiste, cual emerje de promoves femiste, atenta comprende la natur de nonegalia de jeneros par esamina la roles sosial de femes e sua esperia en vive. Lo ia developa teorias en un varia de campos per responde a la problemes de jenero.

Multe promoves e ideolojias femiste ia developa tra la anios e represente vistas e goles diferente. Alga formas de femisme ia es criticada per foca sola sur femes blanca, de la clase media, e educada en universia. Esta critica ia resulta en la crea de formas de femisme per etnicos spesifada o per formas multicultural de femisme, incluinte femisme afroamerican e femisme intersesional.

La istoria de promoves femiste moderne es divideda en tre "ondas". Cada onda ia tra aspetas diferente de la mesma problemes femiste. La onda prima ia es composada de la promoves per la direto de vota per femes en la sentenios 19 e 20 temprana. La onda du ia es asosiada con la ideas e atas de la promove de libre de femes, comensante en la desenio de 1960, campaniante per egalia lega e sosial per femes. La onda tre, comensante en la desenio de 1990, es un continua de, e reata a, la falis persepida de femisme du.
Fem

Un **fem** es tradisional definada como un umana fema e matur, pd no un enfante, ma la borda entra un adulte e un adolesente es comun nonserta. En biolojia, un fem es un umana con la organos de seso fema, cual es nesesada per la conseti e pare de enfantes. En ajunta, un fem tipal ave otra cualias fisical, como senos, per nuri enfantes e per atrae un amor.

An si la sinifia biolojial es un realia, los no es nesesada en tota casos. Alga omes ia ave tratas medical, incluinte sirurjia, per deveni, a min esterna e en situas sosial, un fem. Cultures moderne tende aseta los como femes, an si multe cultures e individuas no acorda. Otra persones es "interseso", pe es naseda con cualias fisial de seso cual no conveni un jenero o la otra. Jeneral, los eleje vive (o, tipal, la jenitores eleje per los) como un om o fem e, denova, en cultures moderne, los es asetada como los presente se.

En developa fetal temprana, embrios de ambos jeneros apare neutral. La apare neutral es plu prosima a la fema ca la mas. Un feto tipal developa como un mas si lo es esposada a un cuantia sinifiante de testosterona (tipal car la feto ave un cromosoma Y, eritada de la padre). En la otra caso, la feto tipal developa com un fema, e tipal car el ave un cromosoma X de la padre, o si la padre ia contribui no un X e no un Y. Plu tarde, a maturi sesal, estrojen femi un fem joven, e el reseta la cualias sesal de un fem adulte.

Promoves declara egalia de oportunia per ambos jeneros e diretos egal sin regarda a jenero. Par un combina de cambias economial e la efortas de la promove femiste, en la desenios resente, femes en multe sosias ave aora asede a careras ultra la roles tradisional de "sposa e madre". Ma plu bonis resta nesesada.
Asurdisme

En filosofia, "la asurda" refere a la nonacorda entre la tende umana per xerca per valua e sinifia inerente en vive, e la noncapasia umana per trova alga en un universo sin intende, sinifia, ordina, e razona. La universo e la mente umana no causa seperada la asurda, ma la asurda aveni par la natur contradisente de la du esistente simultan.

Como un filosofia, **asurdisme** esplora plu la natur fundal de la asurda e como individuas, pos deveni consensosa de la asurda, debe responde a lo. La filosofiste asurdiste Albert Camus ia dise ce individuas debe abrasa la state asurda de esiste umana en cuando ance continua defiante per esplora e xerca per sinifia.

Asurdisme comparti alga consetas, e un model teorial comun, con esistentialisme e nihilisme. Lo ave sua orijinas en la obras de la filosofiste dansce de la sentenio 19 Soren Kierkegaard, ci ia eleje fasa la crise ce umanas fasa con la asurda par developa sua propre filosofia de esiste. Asurdisme como un sistem de crede ia es naseda de la promove esistentaliste european cual segue, spesial cuando Camus ia rejeta alga aspetas de acel filosofia e ia publica sua esaia *[[La mito de Sisifo]]*. La resultas de la Gera Mundal 2ia furni la ambiente sosial cual ia stimula vistas asurdiste e permeteda sua developa popular, spesial en la pais ruinada de Frans.
Divines de la Rigveda

On ave un mil imnos en la Rigveda, la plu de cual es dedicada a un divin spesifada. La plu importante es Indra, un dio eroica, mator de Vritra e destuor de la Vala, libror de la boves e la rios; Agni, la foco de sacrifia e mesajor de la dios; e Soma, la bevida ritual dedicada a Indra. Grupos clamada en la Rigveda es la Vishvedevas (la "dios tota"), la Marutes (dios violente de tempestos), e la Ashvines (la cavalores jemelo).

On ave du grupos major de dios: la Devas e la Asuras. En la Rigveda, la Asuras no es ja demonida, e Mitra e Varuna es sua membros la plu importante. Adita es la madre de Agni e de la Asuras, gidada par Mitra e Varuna, e incluinte Aryman, Bhaga, Ansa, e Daksha.

Surya es la personi de la Sol, ma Savitr, Vivasvant, la Ashvines e la Rbhus, fabricores semidivin, ance ave aspetas de divines solal. Otra fenomenos natural divinida inclui Vayu (la venta), Dyaus e Prithivi (sielo e tera), Ushas (la leva de la sol) e Apas (la acuas). La nom Dyaus es relatada a latina Deus, etc.

Rios ave un rol importante en la Rigveda, divinida como divas, con la plu importante, la Sapta Sindhi (sete rios de la Rio Indo) e la Rio Sarasvati.

Yama es la nom de la asendente prima, adorada como un dio, e es ance la dio de la mundo suteran e de moria.

Vishnu e Rudra, la dios plu importante de induisme plu tarde (con Rudra un forma temprana de Shiva) es presente en la Rigveda, ma como dios marjinal.

La nomes de Indra, Mitra, Varuna, e la Nasatyas ia es trovada en un trata de la Mitani de Asia sude-ueste, cual sujeste ce la relijio de la Mitanis ia es multe prosima a lo de la Rigveda.

Esta lista de divines de la Rigveda es ordinada par la cuantia de imnos dedicada. Asente es la divines notada sola un ves:

*Indra 289
*Agni (Foco) 218
*Soma 123 (la plu en la Soma Mandala)
*Ishwara (la dio suprema) 118
*La Asvines 56
*Varuna (la mar) 46 [1]
*La Marutes 38
*Mitra 28
*Ushas 21
*Vayu (venta) 12
*Savitr 11
*La Rbhus 11
*Pushan 10
*La Apris 9
*Brhaspati 8
*Surya (sol) 8
*Dyaus e Prithivi (sielo e tera) 6
*Apas (Acuas) 6
*Adityas 6
*Vishnu 6
*Brahmanaspati 6
*Rudra 5
*Dadhikras 4
*Sarasvati 3
*Yama
*Parjanya (pluve) 3
*Vāc (parla) 2
*Vastospati 2
*Vishvakarman 2
*Manyu 2
*Kapinjala (la pardis, un forma de Indra) 2
Vascones

La **vascones** (de latina *gens Vasconum*) ia es un tribu preroman ci, con la ariva de la romanes en la sentenio 1, ia abita en la teritorio cual ia estende de la riva alta de la Rio Ebro e la basin sude de la Montes Pirineo ueste, un rejion cual oji es ocupada par Navara, Aragon ueste e Rioja norde-este. On regarda los como la asendentes de la euscaras moderna.
Gemeinschaft e Gesellschaft

**Gemeinschaft e gesellschaft** (pronunsiada [ɡəˈmaɪnʃaft] e [ɡəˈzɛlʃaft], aprosima "gemainxaft e gezelxaft"), un espresa deutx per comunia e sosia. Los es categorias usada par la sosiolojiste Ferdinand Tonnies per divide lias sosial entre du tipos sosiolojial cual defini lunlotra. Max Weber, reconoseda jeneral como la creor de sosiolojia, ance ia scrive multe sur la relata entre gemeinschaft e gesellschaft.

Seguente la dicotomia, lia sosial pote es categorida, a un lado, como parteni a interatas sosial personal, e la roles, valuas, e credes fundida sur tal interatas, o a la otra lado como parteni a interatas nondireta, roles nonpersonal, valuas formal, e credes fundida sur tal interatas. La dicotomia ia es proposada como un util pur consetal e no como un tipo ideal en la modo ce lo ia es usada par Weber per asentua elementos clavin de un cabia sosioistorial.

Tonnies ia es un studiante de Thomas Hobbes - el ia edita la edita model moderne de *La elementos de lege* e *Behemoth*. Lo ia es sua studia de Hobbes cual coraji Tonnies per dedica se completa a la filosofia de istoria e la filosofia de lege. E lo ia es sujesteda ce el ia deriva ambos categorias de la consetas de Hobbes nomida "acorda" e "uni".

La edita du, publicada en 1912, de la obra en cual Tonnies ia promove plu la consetas, ia deveni un susede nonespetada ma permanente pos la edita plu ia es publicada en 1887 con la sutitulo "Trata sur comunisme e sosialisme como motifes empirical de cultur" Sete plu editas deutx ia segue, la final en 1935, e lo ia deveni un parte de un colie de ideas jeneral, con cual la inteletosas deutx ia es familiar ante 1933. La libro ia inisia un revive de pensa corporaliste, incluinte la asende de neomedievalisme, la crese de suporta per sosialisme de sindicatos, e ia causa cambias major en la campo de sosiolojia.

La consetas ia es ance usada par Weber en *Economia e Sosia*, cual ia es prima publicada en 1921. El razona ce gemeinschaft es fundida en un "senti sujetal" cual pote es "emosial" o "tradisional". Relatas fundida en "acorda razonante par acorda mutual", la esemplo xef de cual es un contrata comersial.

Alga teoristes razona ce, en cuando globali converti la planeta intera a un tipo cresente distante de gesellschaft, e la politicas de identia coletiva xerca per un reformi imajinal de la cualias de gemeinschaft par recrea artifisial lias de grupos e identias. La desira sentida par los ci debe vive en gesellschaft direta los a enclaves restante de gemeinschaft, an cuando sua esiste es nonevitable corode.

## Vide ance
* Aliena
* Despersonali de femes.
Carateres en mitos elinica (lista)

__TOC__

## Vide ance
*Nomes en la Iliada e la Odisea (lista)
*Nomes en la Eneida (lista)
*Transcrive de elinica antica
*Transcrive de latina antica
Osos de la sceleto umana (lista)

La sceleto umana de un adulte es composada de 206 osos. A nase, lo ave 270 osos; algas de los deveni fusada con lunlotra.
Intestin magra

La **intestin magra** es un organo en la duto gastrointestinal do la plu de asorbe de nurintes e minerales de comedas aveni. Lo es situada entre la stomaco e la intestin spesa, e reseta bile e enzimas de la duto pancreasal per aida la dijesta. La intestin magra ave tre sesiones distinguida: la duodeno, la jejuno, e la ileo. La duodeno, la plu corta, es do la prepara per asorbe comensa, par protendes peti ditin nomida vilos. La jejuno spesiali en asorbe tra sua fore par enterosites de particulos peti de nuri cual ia es a ante dijestada par enzimas en la duodeno. La funsion xef de la ileo es la asorbe de vitamina B12, sales de bile, e cualce produidas de dijesta cual no ia e asorbeda par la jejuno.

La longia de la intestin magra en umanas pote varia multe, de tan corta como 2.75 m a tan longa como 10.49 m. La diametre es sirca 1.5 cm a nase e 2.5 a 3.0 cm en adultes. La area de la surfas de la membrana mucosa en un adulte es sirca 30 m, la resulta de la multe plias, vilos, e microvilos.
Intestin spesa

La **intestin spesa** es la parte final de la duto gastrointestinal. La intestin spesa es composada de la seco (liada con la apendis), colon, reto, e canal anal. Acua e sal es asorbeda par la intesin spesa e la dejetada restante es retenida como feces ante espulsa par feci. Lo es ance la loca en cual fermenta, aidada par baterias e otra microbios, de materia nonasorbada.

En umanas, la intestin spesa comensa en la rejion destra de la ilio de la pelvis, a o su la taie, do lo es juntada a la fini de la intestin magra a la seco, via la valva ileosecal. Lo alora continua como la colon asendente longo la adomen destra, e supra la vasta de la caveta adominal como la colon traversal. Final, lo deveni la colon desendente longo la adomen sinistra, la colon sigmoide (nomida per sua forma de un S), la reto e ultima a la ano. 

La intestin spesa en adultes umana es sirca 166 cm per omes e 155 cm per femes, cual es sirca un sinci de la longia de la duto gastrointestinal. La diametre promedia de la seco es 8.7 cm, la colon asendente  6.6 cm, la colon traversal 5.8 cm, la colon desendente (e colon sigmoide) 6.3 cm, e la reto prosima a la junta con la sigmoide 5.7 cm.
Sistem de reprodui fema

La **sistem de reprodui fema** es composada de la organos sesal interna e esterna cual funsiona en la reprodui de enfantes nova. La sistem es nonmatur a nase e deveni matur a maturi sesal e capas de produi gametas e jesta un feto a completi. La organos sesal interna es la vajina, utero, trompas de utero e ovarios. La duto de reprodui fema inclui la vajina, la utero, e la trompas de utero e es propensada a infetas. La vajina permete copula e pari, e es liada a la utero a la servix. La utero casi la embrio, cual developa a la feto. La utero produi ance secretes, cual aida la move de spermas a la trompas de utero, do spermas fertili ovos produida par la ovarios. La organos sesal esterna (o jenitales) es la vulva, composada de la labia, la clitoris, e la vestibulo vajinal.

En sicle menstrual, la ovarios relasa un ovo, cual pasa tra la trompa e en la utero. Si, en sua viaja, la ovo encontra spermas, un sola sperma pote entra e fusa con la lo, fertilinte lo a un zigoto.

Fertili aveni tipal en la trompas e marca la comensa de embriojenese. Alora la zigoto divide repetante tra jeneras sufisinte de selulas per formi un blastosiste, cual implanta se en la mur de la utero. Esta comensa la periodo de jesta e la embrio ta continua developa asta completi. Cuando la feto ia developa sufisinte per survive estra la utero, la servix dilata e contraes de la utero propulsa la bebeta tra la vajina a la mundo esterna.

La sistem corespondente entre mases es la sistem de reprodui mas.
Sistem de reprodui mas

La **sistem de reprodui mas** es composada de un cuantia de organos sesal cual jua un rol en la prosede de reprodui umana. Esta organos es locada a la esterna de la corpo, e en la pelvis.

La organos sesal mas xef es la penis e la scroto, cual conteni la testiculos cual produi semin e spermas, cual, como un parte de copula, fertili un ovo en la corpo de la fem; la ovo fertilida (zigoto) developa a un feto, cual es plu tarda naseda como un bebe.

La sistem corespondente en femes es la sistem de reprodui fema.

__INDEX__
__NEWSECTIONLINK__
Glande

Un **glande** es un grupo de selulas en la corpo de un animal cual sintese licuides (como ormones) per relasa a la sistem de sangue (endocrin) o  a cavetas en la corpo o sua surfas esterna (esocrin).

Cada glande es formida par un caveta de un surfas epitelial. Esta caveta pote, a la comensa, ave un strutur tubal, ma en otra casos pote comensa como un colona solida de selulas cual deveni tubal plu tarde. La colona de selulas pote fende o jerme, en cual caso un glande composada es formida. En multe glandes, la cuantia de ramos es limitada; en otras (la glande salival, la pancreo) un strutur grande es formida par crese e sudivide repetada. Jeneral, la ramos no uni con lunlotra, ma en un caso - la figato - esta aveni e un glande composada reticulada es produida.

On clasi glandes en du modos. Un modo es par sua forma. Si la glande reteni sua forma como un tubo, lo es nomida un glande tubal. Si la parte secretante es grandida, lo es nomida un glande alveolal. 

La otra odo es par la funsion. Un glande endocrin secrete produidas cual sircula tra la sistem sangual.  Esemplos es la glande pineal, la timo, la ipofise, la tiroide, e la glande adrenal. 

Un glande esocrin secrete sua produidas tra un duto a la surfas de la corpo, como la pel o la fore de la sistem de dijesta. On ave tre grupos: Glandes apocrin perde un parte de la selula en secrete. En glandes olocrin la selula intera desintegra cuando secretente. Glandes merocrin secrete sua licuidas par esositose, per esemplo la glandes mucosa e sebosa, e la glandes salival, larmal, e intestinal.

Glandes esocrin pote ance es clasida par la produida de secrete: Un glande serosa secrete un licuida acuin e tipa rica en protenas, pe la glandes de suo; un glande mucosa secrete muco, un produi plu viscosa e rica en carboidratos, como la selulas calixin; e la glandes sebosa secrete un produi lipido, como olio o sira, per proteje la pel.

Vide ance la lista de glandes umana.
Cranio

File:VolRenderShearWarp.gif|Cranio de un mus
File:3d CT scan animation.gif|Cranio de un person


La **cranio** es un strutur ososa cual formi la testo en vertebratos. Lo suporta la strutures de la fas e furni un caveta protejente per la serebro. La cranio es composada de du partes: la neurocranio e la mandibula o, en umanas, la viserocranio o sceleto fasal, cual inclui la mandibula como sua oso la plu grande

La cranio formi la parte de la sceleto la plu anterior e es la produida de sefali, pd caxinte la serebro e strutures sensal como la oios, oreas, nas, e boca. En umanas, esta strutures es parte de la sceleto fasal, e ia evolui de la anterior a la superior parte de la corpo.

Funsiones de la cranio inclui la proteje de la serebro, la fisa de la distantia entre la oios per permete vide stereoscopial, e la fisa de la oreas per permete locali de la dirije e distantia de sonas. En alga animales, como alga ungulatos, la cranio ave ance un funsion defendente par furni un monta (a la oso frontal) per la cornos.

La cranio es composada de alga osos plata e fusada, e conteni multe foras, fosos, protendes, e alga cavetas o sinuses. En zolojia, on ave ance abridas en la cranio nomida fenetras.

La cranio umana de un adulte es composada normal de 22 osos. Estra la mandibula, tota osos de la cranio es juntada con lunlotra par sutures, articulas semirijida formida par osi. La esiste de fibres de Sharpey permete un poca flexablia. La osos en la imaje a destra:

*Frontal
*Parietal
*Osipital
*Temporal
*Sfenoide
*Etmoide
*Nasal
*Larmal
*Zigomatal
*Masila
*Mandibula
Musculo

**Musculo** es un texeda mol trovada en la plu de animales. Selulas musculal conteni fibres de protena de actin e miosin cual lisca longo lunlotra, produinte un contrata cual cambia la longia e la forma de la selula. Musculos funsiona per produi forsa e move. Los es xef cargada con la manteni e cambia de la posa, move en spasio, e ance la move de organos interna, como la contrata de la cor e la move de comedas via peristalsia tra la sistem de dijesta.

Texedas musculal es derivada de la strato mesodermal de la selulas en un embrio en un prosede nomida miojenese. On ave tre tipos de musculos: sceletal (o raiosa), cardial, e lisa. Usa de musculos pote es clasida como volente o nonvolente. Musculos cardial e lisa contrata sin pensa consensal e es donce nonvolente, ma musculos sceletal pote contrata par comanda consensa. Musculos sceletal pote es divideda entre fibres de spasma rapida e spasma lente.

Musculos es propulsada xef par la osidi de lipidos e carboidratos, ma reatas cimical nonairobial es ance usada, spesial par fibres de spasma rapida. Esta reatas produi moleculos de adenosin trifosfato cual es usada per furni enerjia per la move de la testos de miosin.

Vide ance musculos umana
Sistem de respira

La **sistem de respira** es un sistem biolojial composada de organos spesial e strutures usada per la intercambia de gases en animales e plantas. La anatomia e fisiolojia cual permete estas varia multe, dependente de la grandia de la organisme, la ambiente en cual lo abita, e sua istorial de evolui. En animals surfasal, la surfas de respira es interna como la fore de la pulmones.

Intercambia de gases en la pulmones aveni en miliones de sacos peti de aira nomida alveolos en mamales e retiles, ma atrias en avias. Esta sacos microscopial ave un fonte de sangue multe rica cual trae aira a contata prosima con la sangue. Esta sacos comunica con la ambiente esterna par un sistem de tubos, de cual la plu grande es la tracea, cual rami en la media de la peto entre la du broncias xef. Estas entra la pulmones do los rami entre broncos plu e plu peti, la brancietas. En avias, la brancietas es omida parabroncias. Estas abri jeneral a la alveolos microscopial en mamales e atrios en avias. Aira debe es pompada de la ambiente a la alveolos o atrias par la prosede de respira, cual envolve la musculos de respira. 

En la plu pexes e un cuantia de otra animales acual, la sistem de respira es ance composada de brancias, cual es partal o total organos esterna, inondada en a ambiente acual. Esta acua flue sur la broncas par un varia de modos ativa o pasiva. La intercambia de gases aveni en la brancas, cual es composada de filetas plata e magra o laminas, cual esposa un area surfasal multe grande de texeda multe sanguosa a la acua.

Otra animales, como insetos, ave sistemes de respira multe simple, e en amfibios an la pel ave un rol esensal en la intercambia de gases. Plantas ave ance sistemes de respira, ma la dirije de intercambia de gases pote es la oposante de lo de animales. La sistem en plantas inclui stomas microscopial cual pote aveni en partes variosa de la planta.
Neuron

Un **neuron** es un célula cual comunica con otra células par juntas spesialida nomida sinapses. Lo es la composante xef de texeda nervosa. Tota animales estra sponjes e placozones ave neurones, ma otra organismos multiselulal como plantas no ave los.

Neurones pote es clasida entre tre tipos par sua funsiona. Neurones de sensa responde a stimulas como toca, sona, o lus cual afeta la selulas de la organos de sensa, e los envia siniales a la medula spinal o la serebro. Neurones de move reseta sinials de la serebro e medula spinal per controla multe cosas, como contratas de musculos e esflues de glandes. Interneurones lia neurones a otra neurones en la mesma rejion de la serebro o medula spinal. Un grupo de neurones liada es nomida un sircuito neuronal.

La neuron tipal es composada de un corpo (o soma), dendrites, e un sola ason. La soma es tipal compata. La ason e dendrites es fibres cual estende de la corpo. Dendrites rami tipal suprapasante e estende alga sento micrometres de la soma. La ason estende de la soma a un protende nomida la colina asonal, e estende tan distante como un metre en umanas. Lo rami ma normal manteni un diametre constante. A la punto la plu distante de la ramos de la ason es terminales asonal, do la neuron pote transmete un sinial tra la sinapse a un otra selula. Alga neurones no ave dendrites o un ason.

La plu de neurones reseta siniales a la dendrites e corpo e envia siniales par la ason. A la majoria de sinapses, siniales crusa de la ason de un neuron a la dendrite de un otra. Ma sinapses pote lia un ason a un otra ason, o un dendrite a un otra dendrite.

La prosede de siniali es partal eletrical e partal cimical. Neurones es stimulable eletrical car los maneni un gradiente de voltas tra sua membranas. Si la volta cambia par un cuantia sufisinte tra un interval corta, la neuron jenera un impulsa eletrocimical "tota o zero" nomida un tensa eletrical. Esta tensa move rapida longo la ason, e ativi lias sinapsal cuando lo ateni los. Siniales sinapsal pote es stimulante o inibinte, cresente o reduinte la cuantia de voltas cual ateni la corpo.

En la plu de casos, neurones es jenerada par selulas madrin en la developa de la serebro e enfantia. Neurojenera sesa per la plu parte en adulte en la plu de areas de la serebro. Ma evidentes forte suporta la jeneral de cuantias sinifiante de neurones nova en la ipocampo e bulbo olal.
Tomisme

**Tomisme** es la scola filosofial cual ia apare como un lega de la labora e pensa de San Tomas de Aquino (1225-1274), filosofiste, teolojiste e Dotor de la Eglesa. En filosofia, sua disputa de ideas e comentas sur Aristotele es cisa sua laboras la plu conoseda. En teolojia, sua *Summa Theologica* es un de la documentos la plu influente en teolojia medieval e continua esente la punto sentral de refere per la filosofia e teolojia de la Eglesa Catolica.
Jina

Un **jina** es un pantalon de denim. Sua spesie la plu comun es nomida un "jina blu", cual ia es inventada par Jacob Davis e Levi Strauss en 1873, orijinal per usa par cauboies. Comensante en la desenio de 1950, jinas ia deveni popular entre adolesentes, e es aora un veste casual multe comun tra la mundo.
Preverbo

**Preverbos** es parolas en elefen ce presede la verbo e ave roles spesial. Es du spesies de preverbos.

La preverbo prima, si el es usada, es la averbo spesial **no**. El presede la otra preverbos.

La otra preverbos es la particles de tempo:
***ia**, cual indica ce la frase referi a un aveni en la pasada;
***va**, cual indica ce la frase referi a un aveni en la futur;
***ta**, cual indica ce la frase referi a un aveni nonreal.

On usa sola un de estas ante la verbo. Jeneral, on no nesesa usa **ta** cuando la nonrealia de la frase es indicada par otra parolas (como **si**, **vole**, **debe**, etc) o par la situa. Ance, si un narada es intera en la pasada, on pote lasa la **ia** cade per conveni.
Maladia de Kawasaki

La **maladia de Kawasaki** (ance conoseda como la sindrom de Kawasaki, sindrom de nodas de limfa, e sindrom mucocutanea de nodas de limfa) es un maladia autoimunal ce mostra se como un vasculite de la vasos de grandia media, e es la plu trovada en enfantes su sinco anios. El causa dana a multe sistemes, incluinte la vasos de sangue, la pel, la membranos mucos, e la nodas de limfa. La dana plu perilos es a la cor, do el pote causa aneurismes de la arterias de la cor en enfantes nontratada. Sin trata, cuasi 1 % de la enfantes con la maladia mori, en la plu casos en min ce 6 mensas de comensa. Con trata, la proportio es min ce 0.01 % (en la SUA). Ave frecuente un infeta viral preesistente ce posable ave un rol en la patojenese. La mucosa de la boca e la conjuntiva, con la pel, deveni eritemos (roja e inflamada). Edema es frecuente presente en la manos e pedes, e la nodas limfal de la colo es comun grandida. Ance, un febre flutuante, comun 40ºC (104ºF) o plu es comun en la fase acuta de la maladia. En enfantes nontratada, la periodo de febre dura sirca 10 dias, ma pote varia de 5 a 25 dias. La maladia ia es prima descriveda en 1967 par Dr Tomisaku Kawasaki de Nion.
Sindrom de fatiga cronica

**Sindrom de fatiga cronica** es un maladia marcada par fatiga persistente sin relata a ativia, no reduida par reposa, e acompaniada par otra sintomes spesial. El es ance clamada "sindrom de fatiga posviral" (cuando el comensa pos un infeta viral), "ensefalomielite mialjial", e otra termos varios. La causa de esta maladia no es conoseda, e el no ave marcas biolojial clar.

Sintomes inclui dole sperdeda de musculos e juntas, problemes de pensa, e fatiga fisical e mental, a alga veses grave. Otra sintomes reportada inclui debilia de la musculos, supersensosia, nontolera ortostatica, disturbas de dijesta, depresa mental, mal responda de la sistem imune, e problemes de cor e pulmones.

La sindrom afeta entre 7 a 3000 per 100 000 adultas. El afeta prima persones de entre 40 e 60 anios, e plu femes ce omes. Recovre aveni en sola 5 a 10% de casos.
Vive de Jesus en la Atesta Nova

La **cuatro evanjelios canonal de la Atesta Nova** es la fontes prima per la naras de la vive de Jesus. an tal, otra partes de la Atesta Nova, como la leteras de Paul cual ia es probable scriveda entre 20 o 30 anios de lunlotra, ance inclui referes a episodios xef en sua vive como la Come de Sera Ultima.

## Jenealojia e nase
La jenealojia e nase de Jesus es descriveda en du de la cuatro evanjelios canonal: la Evanjelio de Mateo e la Evanjelio de Luca. En cuando Luca trasa la jenealojia a alta en dirije a Adam e Dio, Mateo trasa a basa en dirije a Jesus. Ambos evanjelios indica ce Jesus ia es consepida miraclosa en la utero de Maria, madre de Jesus par la Spirito Santa. Ambos reportas trasa Josef asta la re David e de ala a Abraham. Esta listas es identica entre Abraham e David (eseta per un), ma los difere casi intera entre David e Josef. Eruditas moderna interprete los como creas leteratural.

La naras de la nase de Jesus par Luca e Matero ave diversa puntos en comun: ambos dise ce Jesus ia nase en Bethlehem, en Judea, de un madre virjin.  En la nara par Luca Josef e Maria viaja de sua casa en Nazaret per la conta de abitores a Bethlehem, do Jesus ia nase e ia reposa en un portafeno.
Traduis de la Biblia

La **Biblia** ia es tradui a multe linguas de la linguas biblial pd ivri, arami e elinica. En otobre 2018, la Biblia completa ia es traduida a 683 linguas, la Atesta Nova a 1 534 plu e partes o naras de la Biblia a otra 1 133 linguas. Tal, a la min alga parte de la Biblia ia es traduida a 3 350 linguas.

La Vulgata latina ia es dominante en Cristianisme ueste tra la eda medieval. De alora, la Biblia ia es traduida a multe plu linguas, incluinte alga partes traduida a lingua franca nova.

## Lia esterna
* Partes de la Biblia traduida a lingua franca nova
Salomon ibn Verga

**Salomon ibn Verga** (o **Salomon ben Verga** s 1460 - 1554; en ivri שלמה אבן וירגה) ia es un mediciste e istoriste espaniol, autor de la Xevet Yehuda o Setro de Juda (ivri שבט יהודה).
Cultur Kura-Araxes

La **cultur Kura-Araxes**, o la cultur transcaucasian temprana, ia es un sivilia cual esiste de sirca 4000 aec asta sirca 2000 aec, cual ia es la dato tradisional sujestada per sua fini; en alga locas, lo es posible ce lo ia desapare tan temprana como 2600 o 2700 aec. La evidentes la plu temprana per esta cultur es trovada sur la plano Ararat; lo ia sperde a norde en la Caucasos par 3000 aec, ma nunca ateni Coltxis.

La cultur transcaucasian temprana ia envolveda un area vasta de sirca 1000 km par 500 km, e cuasi intera incluida la teritorios moderna de la Caucasos sude (estra Sacartvelo), Iran norde-ueste, la Caucasos norde-este, Turcia este, e tan distante como Suria.

La nom de la cultur es derivada de la vales de la Rio Kura e Rio Araxes. La cultur segueda la cultur Xulaveri-Xomu, e ia es segueda par cultures en Suria e Canan pos la cade de la Impero Acad, sirca 2000 aec.

La opina jeneral es cu la popla ia parla un lingua relatada a hurian, urartian, e caucasian norde-este, cual composa un familia ipotesal no universal asetada. Lo es probable ce linguas asendente de cartuli ia es ance presente, e lo es posible ce los ia es en contata con popla ci ia parla linguas semita e linguas indoeuropean.

La sosia pare composada de un varia de influes, cual resulta en un misca de tradisiones. Per esemplo, rexercores ia trova multe formas diferente de entera, e la arciteta ia inclui casas ronda con sola un sala, casas retangulo con multe salas, e an viletas de casas liada sirca un area comun a sentro. Los ia pratica xef cultiva prosima la rios, ma plu tarda los ia comensa pratica pastoria. La cultur ia es conoseda per sua vasos, metalurjia, e vinocultur.
Sindrom de Hashimoto

**La sindrom de Hashimoto** (acc tiroidite de Hashimoto, tiroidite limfositica cronica) es un maladia autoimune en cual la glande tiroide es destruida lente par la sistem imune. El ia es la maladia prima reconoseda como un maladia autoimune. El ia es descriveda par la mediciste japanes Dr Hakaru Hashimoto en deutxland en 1912.

La sindrom resulta frecuente en ipotiroidisme con acasos de ipertiroidisme. El es ance asosiada con limfoma non-Hodgkin. Sintomes inclui grandi de pesia, depresa mental, mania, sensosia a calda e fria, ipoglisemia reatante, constipa, migrania, debilia de musculos, crampos, perde de memoria, nonfertilia, e perde de capeles. El es frecuente maldiagnoseda como depresa mental, ma esaminas per la ormon tiroide stimulante e anticorpos ce ataca la tiroide pote solve difisilias de diagnose.
Cirth

La **cirth** ("runas") es un scrive artifis, fundida sur alfabetas runa vera, inventada par J. R. R. Tolkien per la linguas construida cual el ia crea e usa en sua obras de Tera Media. En sua naras, la cirthas ia es creada par la elfos gris per sua lingua, sindarin. La estende e detalia ia es nomida la *daeron angerthas*, atribuida a la sindar Daeron, an si lo ia es plu probable estendeda par la noldor per representa la sonas de otra linguas como quenya.

An si la cirth ia es reponeda en la plu de casos par la tengwar, lo ia es adotada par la nanas per scrive sua lingua khuzdul (*angerthas moria*) e la linguas de umanas (*angerthas erebor*). La cirth ia es ance adotada, en sua formas la plu vea e simple par razas variosa, incluinte umanas e an orcos.
Tera Media

**Tera Media** es la loca naral de la plu de la obras mitolojial de la scrivor engles J. R. R. Tolkien. La espresa es simil a Midgard de mitos norsce, descrivente la mundo abitada par umanas, la continente sentral de Tera en la pasada imajinada par Tolkien. La obras la plu lejeda de Tolkien - la Hobbit e la Lord of the Rings ("Senior de la anelos") aveni intera en *Middle Earth* (Tera Media), e la espresa ia deveni un modo per refere a la mundo naral e la obras intera de Tolkien.

En sua naras, Tolkien ia tradui la nom "Tera Media" como *Endor* e *Ennor* en la linguas de la elfos, quenya e sindarin, a veses referente sola a la continente sur cual la naras aveni, con un otra continente sude nomida la "Tera Oscur" e un plu continente ultra *Rhûn*, la mar este. Ultra la mar ueste *Belegaer* es *Aman*, la abitada de la divines - la *[[Valar]]* - e un tribu de elfos nomida la *eldar*. Tera Media es, donce, la continente norde de *Arda* (Tera) en un eda imajina de la pasada de nosa mundo. Esta pasada, nomida la Eda Tre, ia es poneda a sirca 6000 anios ante aora, como un "realia du" o "su-creada".

La naras foco la plu sur la partes norde-este de la continente. Esta parte de Tera Media recorda Europa de la eda medieval, e la ambie de la *Shire* (la contia de la hobbites) recordante England, e plu esata la Midlandes Ueste, con *Hobbiton* a la mesma latitude como Oxford.
Enoteisme

**Enoteisme** (de elinica ἑνός θεοῦ, sinifiante "de un dio") es la adora de un dio solitar, sin nega la esiste o esiste posible de otra dios o divines. Friedrich Schelling (1775–1854) ia inventa la terma, e Friedrich Welcker (1784–1868) ia usa lo per descrive la monoteisme de la elinicas antica (pe, en neoplatonisme).

Max Müller (1823–1900), un filolojiste e orientaliste, estende la terma en sua scrives sur relijios de India, spesial induisme, de cual sua testos santa nota e loda multe dios ma vide los como avente sola un esense divin. La terma ia es ance aplicada a la credes de la Eglesa de Jesus Cristo de Santas de Dias Ultima, ma la conveni es debatable.
Sol invictus

La **Sol invictus** ("Sol nonconcistada") ia es la dio ofisial de la Sol en la Impero Roman tarda, e la padron de soldatos. A 25 desembre 274 ec, la imperor Aureliano ia declara ce lo es un culto ofisial a lado de la multe otra cultos tradisional. Espertas desacorda sur esce la dio nova ia es un renovi de la culto de Sol antica, un revive de la culto de Elagabalo, o tota nova. La dio ia es favoreda par imperores pos Aureliano e ia apare sur sua monetas asta Constantino 1. La enscrive final referente a la Sol invictus es datida a 387 ec, e on ia ave sufisinte seguores en la sentenio 5 ce San Augustino de Hipon ia nesesa predica contra los.

La calendario filocalian de 354 ec mostra un festa de *dies natalis solis invicti* (dia de la nase de la sol) a 25 desembre. An si lo es dutada ce lo es un selebra relatada a la solstisio, lo ia es ance elejeda como la dato per Natal (la festa de la nase de Cristo).

Un simbol de la sol en multe cultures de la mundo es un sirculo con un crus o formas simil, como la suastica (regretable adotada par la nazis). Esta pote es ance un de la formas de la areolas supra la testa de santas en multe relijios, moderna e antica. La adora de la sol pare es un tende universal, spesial en cultures estra la tropicos e los consernada con cultiva. La crus en la sirculo, lo es sujestada, pote representa la cuatro saisones de multe cultures, o la ecuinotes e solstisios.
Teisme

**Teisme** es jeneral definida como la crede en la esiste de dios o un esente suprema. En parla comun, o cuando contrastada con deisme, la parola tipal descrive la conseta clasica de Dio como trovada en monoteisme - o dios en relijios politeiste - un crede en Dio o en dios sin la rejeta de revela como es un cualia de deisme. Ateisme es tipal definida como la rejeta de teisme en la sinifia la plu vasta de teisme, pd la rejeta de crede en Dio o dios. La idea cual la esiste de cualce divin no es conoseda o es nonconosable es nomida agnosticisme.
Trinia

La crede cristian de la **Trinia** (de latina Trinitas) dise ce Dio es un Dio, ma tre persones co-eterna e co-sustantial, pd de un sustantia e aveninte con lunlotra tra eternia. La tre es nomida ipostases: la Padre, la Fio (Jesus Cristo), e la Spirito Santa. La tre persones es distinguida, ma los es de un sustantia, esense, o natur. La natur es cual on es, ma person es ci on es. La crede de la Trinia no es developada en la Atesta Nova. Lo ia es prima formulada entre la cristianes temprana e la padres de la eglesa cuando los ia atenta comprende la relata entre Jesus e Dio en sua documentos santa e tradisiones a ante.

Credes cual difere de trinialisme es nomida nontrinialisme, un categoria cual inclui bitrinialsme (un dio en du persones, o du dios) e monarcisme (relijio) (un dio, sin partes). Monarcisme pote es divideda entre monarcisme modal (un dio revelada en tre modos) e unitarianisme (un dio en un person).
Politeisme

**Politeisme** (de elinica πολυθεϊσμός, "multe dios -isme") es la adora de e crede en dios multiple, cual es tipal colieda en un panteon de dios e divas, con sua propre relijios e rituos. En la plu de relijios cual aseta politeisme, la dios e divas diferente es representas de fortes de natur o prinsipes de la asendentes, e pote es videda o como autonom o como aspetas o emerjintes de un dio-creor o prinsipe transendente asoluta (teolojias moniste), cual mostra se inerente en natur (panteisme o panenteisme). La plu de la dios politeiste de relijios antica con la esetas notable de la dios de Egipte antica e la dios de induisme, ia es videda como avente corpos fisical. 

Politeisme es un tipo de teisme. En teisme, lo contrasta con monoteisme, la crede en un sola Dio, en la plu de casos transendente. Politeistes no adora sempre tota la dios egal, ma los pote es enoteistes, ci spesiali en la adora de un dio spesifada. Otra politeistes pote es catenoteistes, ci adora dios diferente a veses diferente.

Politeisme ia es la forma tipal de relijio en la Eda de Bronze e Eda de Fero asta la Eda Asal e la developa de relijios abramal, cual enforsa seria monoteisme. Lo es bon arcivida en la relijios istorial de anticia clasica, spesial la relijios de Elas antica e Roma antica, e pos la descrese de la politeisme elinica e roman, en la relijios tribal como paganisme germanica, celta, slavica, e baltica.

Relijios politeiste importante praticada oji inclui relijio tradisional xines, induisme, xinto japanes, santeria, e fidas neopagan variosa.
Mitolojia norsce antica

**Mitolojia norsce** es un corpo de mitos de la popla germanica norde, orijinal de paganisme norsce e continuante pos la cristiani de Scandinavia, e a la folclor scandinavian de la periodo moderne. La mitolojia es composada de dios e divas, jotunes, nanos, elfos, e eroes, derivada de multe fontes ante e pos la periodo pagan, incluinte manuscritos, representas arceolojial, e tradisiones de folclor.

La testos fontal nomi multe dios, como la dio de tona Þórr (Tor), ci branda un martel grande e proteje umanas de sua enemis; la dio saja Óðinn (Odin), el de un oio, ci xerca per sabe tra la mundos e ia dona la runas a umania; la diva Freyja (Freia) bela, ci pote usa la sorsoria *seiðr*; la diva (o jötunn, "jigante") Skaði (Scadi), ci sci en la montanias en inverno; la dio Njörðr (Niord) la potiosa, ci pote calma mar e foco e dona ricas e tera; la dio Freyr (Frei), asosiada con clima e cultiva; la diva Iðunn (Idunn), ci reteni la pomas cual dona jovenia eterna; la dio Heimdallr (Heimdall), naseda de nove madres, pote oia la crese de erbas, e garda la ponte de arco de sielo entre la casas de umanas e dios; la dio Loki (Loki), ci trae trajedia a la dios par desinia la mori de Baldr (Balder) la bela, e causa la fini de la mundo, e multe otra dios.

La plu de la mitolojia survivente sentri sur la aventures de la dios e sua interata con otra esentes variosa, como umanas e la jötnar (jigantes), esentes ci pote es amis, amores, enemis, o membros de la familia de la dios. La universo en mitolojia norsce es composada de nova mundos cual ensirca la arbor sentral, Ygdrasil. Unias de tempo e elementos de la cosmolojia es personida como dios o otra esentes. Formas variosa de un mito de crea es narada, do la mundo es creada de la carne de la esente primeval Ymir, e la du umanas prima Ask e Embla. Esta mundos es prediseda como es renaseda pos la aveni de Ragnarok, cuando un gera enorme entre la dios e sua enemis, e la mundo es envelopada en flamas, e nova renaseda. Ala, la dios survivente va congrega, e la tera va es fertil e verde, e du umanas (Líf and Lífþrasir) ci va emerje de Ygdrasil e va repopli la mundo.

Mitolojia norsce ia es la sujeto de debata entre mitolojistes de la sentenio 17, cuando testos clavin ia es traeda a la atende de la sirculos inteletal de Europa. Par mitolojia comparada e linguistica istorial, studiantes ia identifia elementos de mitolojia germanica cual estende tan distante en la pasada como a mitolojia protoindoeuropean.


NKS_1867_4to,_95r,_Auðumbla_and_Búri.jpg|Buri e Audumbla
NKS_1867_4to,_94r,_Odin.jpg|Odin
NKS_1867_4to,_94v,_Thor.jpg|Tor
NKS_1867_4to,_93r,_Loki.jpg|Loki
NKS_1867_4to,_97r,_Heimdallr.jpg|Heimdall
NKS_1867_4to,_96v,_death_of_Baldr.jpg|La mori de Balder
Freia

En mitolojia norsce, **Freia** (*Freyja*, norsce vea per "la dama") es la diva de ama, fertilia, e moria. El es ance asosiada con oro, gera, e *seiðr* (sorsoria). El es la posesor de la coloreta *Brisingamen*, viaja sur un caro traeda par du gatos, es acompaniada par la senglar *Hildisvini*, e posese un capa de plumas de falcones. Con sua sposo *Óðr*, el ave du fias *Hnos* e *Gersemi*. Con sua frate Frei, sua padre Niord, e sua madre, el es un membro de a Vanir, un de la du tribus de dios.

Freia rena sur un campo sielal, Folkvang, do dui de la gerores ci ia mori en batalia ia es traeda. La otra dui vade a la salon de Odin, Valhala. Freia eleje sua dui prima, e prefere los ci ia es min side per sangue e plu onorable. En Folkvang es sua salon, *Sesrumni*. Fria aida otra dios par permete ce los usa sua capa plumida; el es clamada en casos de fertilia e ama, e es frecuente xercada par jigantes ci vole sposi el, car el es conoseda como la plu bela en Midgard (sielo, la mundo de la dios). La sposo de Freia, *Óðr* es frecuente asente. Freia plora larmas de oro roja per el, e xerca per el, usante nomes falsa. Freia ave multe nomes, incluine *Gefn*, *Horn*, *Mardol*, *Sir*, *Valfreia*, e *Vanadis*.

Freia es atestada en la Edda Poesial, composada en la sentenio 13 temprana de fontes plu temprana; en la Edda Prosal e la *Heimskringla*, composada par Snorri Sturluson en la sentenio 13; en alga Sagas de la islansces; en la nara corta *Sörla þáttr*; en la poesias de la *skaldes* (poesistes); e en la eda moderne en folclor scandinavian.

Eruditas ia debata si Freia e la diva Frigg ia orijina de un diva singular comun entre la popla germanica; ia lia el a la valkyrias (la elejores de la matada en gera); e ia analise sua relata a otra divas e persones en mitolojia germanica, incluinte la tre veses ardeda e tre veses renaseda *Gullveig/Heiðr*, la divas *Gefjon*, *Skaði*, *Þorgerðr Hölgabrúðr e Irpa*, *Menglöð*, e la "Isis" de la suebi en la sentenio prima ce. La nom Freia ia apare en multe nomes de locas en Scandinavia, ma ia es reponeda par la nom de la virjin Maria en la prosede de cristiani. Scandinavianes ia continua reconose Freia como un figur supranatural en la sentenio  19, e el ia inspira multe obras de arte.
Monolatrisme

**Monolatrisme** (de elinica μόνος e λατρεία, cual sinifia singular e adora) es la crede en la esiste de multe dios o divines, ma con un adora coerente de sola un dio. La terma ia es posible usada prima par Julius Wellhausen. Monolatrisme es distinguida de monoteisme, cual afirma la esiste de sola un dio, e de henoteisme, en cual la credor adora un dio sin nega ce otras pote adora otra dios con validia egal.

La esemplo de monolatrisme la plu bon conoseda es lo es la faraon Akhenaten, ci ia introdui la relijio de atenisme en la anio sinco de sua rena en la dinastia 18 de Egipte antica El ia leva Aten, orijinal un cuasi oscur dio representa la disco de la Sol, a la prestijia de la dio suprema. Lo es posible ce la adora par multe de la "Sol invictus" en Roma antica es ance un esemplo.

Alga istoristes ia sujesta ce Israel antica ia pratica orijinal o forma de monolatrisme o henoteisme. Un sujesta es ce la anjeles ia es la forma final de la otra dios cuando monoteisme ia deveni realida. Un posible indica de esta idea es la comanda en Esodo 20:3: "Tu debe ave no otra dios ante me", cual pote es interpreteda como sujestante ce Iaue ia ave competores en la periodo temprana de iudisme.
Sif

En la mitolojia norsce, **Sif** es un diva asosiada con la tera. Sif es notada en la Edda Poesial, colieda en la sentenio 13 de fontes tradisional plu temprana, e la Edda Prosal, scriveda en la sentenio 13 par Snorri Sturluson, e en la poesia de la *skaldes* (poesistes norsce temprana). En ambos Eddas, Sif es la sposa de Tor, la dio de tona e tempestas. El es conoseda per sua capeles oro.

En la Edda Poesial, Sif es descriveda como la madre de la diva *Þrúðr* ("Trud", un *[[valkyria]]*) con Thor como la padre, e de *Ullr* (un dio asosiada con arcores) con un padre no nomida. La Edda Prosal ance reconta ce Loki, la dio ci es asosiada con turba e malia, ia sisori la capeles de Sif, e ce Thor ia forsa ce Loki causa la crea de un peruca de oro per Sif.

Alga mitolojistes ia proposa ce la capeles oro de Sif ia representa campos de trigo oro, e ce Sif pote es asosiada con fertilia, familia, e sposi. Lo pote es ance asosiada con la *rowan*, un arbor de la spesie sorbo. Sua nom es relatada a la parola engles *sib* (conaseda) e la parola deutx *sibbe* (tribu, familia), e ia sinifia familia, sposi, e relata par sposi. El ia es ance nomida *godmor* (bon madre) en partes de Sveria.